Δ Ε Λ Τ Ι Ο Τ Υ Π Ο Υ

Δ.ΓΕΡΑΣΚΛΗΣ : ‘’ Δεν θα τους περάσει. Η δημοτική συγκοινωνία θα πάει στα χωριά’’

O Αντιδήμαρχος κ.Δαυίδ Γερασκλής, έκανε την ακόλουθη δήλωση, απαντώντας στην ανακοίνωση της παράταξης ‘’Όραμα’’:

‘’ Οι προσκλήσεις για τη συνεδρίαση της Επιτροπής Ποιότητας Ζωής εστάλησαν με ηλεκτρονικό ταχυδρομείο, όπως γίνεται πάντα.

Ανακοινώθηκε μάλιστα και στα ΜΜΕ.

Το γεγονός ότι δεν προσήλθε η κ.Ρούφα και η μικρή της ομάδα, είναι δική τους επιλογή.

**Όλοι οι πολίτες γνωρίζουν ότι τα υπολείμματα του Οράματος και τα απολιθώματα του χθες, ήταν και είναι εναντίον της επέκτασης της δημοτικής συγκοινωνίας στα χωριά.**

**Όπως ήταν και υπέρ της δημιουργίας hot spot.**

Έχουμε επίσης εμπεδώσει ότι όλοι αυτοί θα κάνουν ότι περνά από το χέρι τους με καταγγελίες και παρεμβάσεις για να σταματήσουν τα δρομολόγια της δημοτικής συγκοινωνίας στα χωριά.

Είναι σαφές ότι η κ.Ρούφα δυσκολεύεται να ταυτιστεί με τα συμφέροντα των πολιτών στα χωριά της Κω, που δικαιούνται και απαιτούν να εξυπηρετούνται από τη δημοτική συγκοινωνία.

Να το πάρουν απόφαση όμως, τόσο η ίδια όσο και όλη αυτή η θλιβερή μειοψηφία.

**Δεν τους πέρασε και δεν θα τους περάσει.**

**Η σύνδεση των χωριών της Κω, με τα λεωφορεία της δημοτικής συγκοινωνίας είναι εντολή των πολιτών.**

**Σήμερα γίνεται η αρχή, η εντολή αυτή υλοποιείται.**

Η κ.Ρούφα, που αποτελεί το ‘’λαγό’’ ενός ηττημένου, πολιτικά και ηθικά συστήματος, κάνει λόγο για το διαγωνισμό για τα τρενάκια.

Ο ανοιχτός και διαφανής διαγωνισμός για την ενοικίαση των τρένων του Δήμου, έγινε χθες και θα αποφέρει ετήσια έσοδα 173.000 ευρώ στο Δήμο της Κω.

Αλήθεια πόσα έσοδα απέφεραν στο Δήμο οι παραχωρήσεις της Αίγλης και των δημοτικών ακινήτων σε όλους αυτούς που αποφάσισε η προηγούμενη δημοτική αρχή;

Ένα τεράστιο και απόλυτο μηδενικό. Αντίθετα υπάρχουν διαφυγόντα έσοδα για το Δήμο, τα οποία να είναι βέβαιοι ότι θα καταλογιστούν σε αυτούς που ευθύνονται.’’